Getting Tired Of Salah As It Seems A One Way Communication
نماز خدا سے مکالمہ نہیں ہے۔ آپ چوں کہ یہ سوچ کر نماز ادا کرتے رہے ہیں کہ خدا کی طرف سے کوئی بات، اشارہ یا نشانی ملے گی اور وہ نہیں ملی اس لیے اکتا گئے ہیں۔ خدا کے بارے میں یہ تصور درست نہیں تھا۔ پہلے یہ سمجھنا چاہیئے کہ خدا نے اپنے بارے میں کیا بتایا ہے کہ وہ انسانوں کے ساتھ کیا معاملہ کرتا ہے۔ خدا نے آپ کو پیدا کر دیا۔ آپ کے بنا مانگے آپ کو بے شمار نعمتوں سے نواز دیا۔ جن سے اپ ہر لمحہ فائدے اٹھاتے ہیں۔ اس نے آپ کو دین کی ہدایت دے دی جس کے ذریعے سے آپ ابدی نعمتوں کے حق دار بن سکتے ہیں۔ یہ سب ایک طرف اور دوسری طرف آپ کا یہ مطالبہ کہ وہ آپ سے بات کرے یا آپ کے سوالوں کا جواب دے ورنہ اس کی عبادت نہیں کریں گے یہ ناشکری ہے۔ وہ اپ سے بات نہیں کرے گا۔ وہ بات صرف پیغمبر سے کرتا ہے جن پر بڑی بھاری ذمہ داری ڈالتا ہے۔ ہمارا کام خدا کو اس کی نعمتوں اس کی کاری گری اور اس کی دی ہوئی ہدایت سے سے پہچاننا اس کو یاد کرنا اور یاد رکھنا اور اس کی اطاعت کرنا ہے۔ اس کا صلہ وہ ابدی جنت کی صورت میں دے گا جہاں وہ آپ سے باتیں بھی کرے گا۔ دنیا اس نے آزمایش کے لیے بنائی ہے۔ یہاں صبر اور شکر درکار ہے۔ یہاں ہر چیز نہیں ملے گی۔
اللہ ہم سب کو ہدایت دے اور ہمیں اپنی رحمتوں سے نوازے۔